थांना थानायनि आगोल महरै बि गेदेमा खौरां गोजौ फराइसालियाव फोरोंगिरिनि हाबा मावजेनदोंमोन। नाथाइ थोब्ले माब्ले राङा बिनि नांगौखौ फोलोमनो हायिलाय बियो हाबाखौ नागारनानै गोदान थांनानै थानायनि राहा नायगिरदोंमोन। जाउनाव बि गेदेमाआ बङाइगावनि गंसे सेबखांसालियाव प्रुफ नायनायनि बाख्रियाव हाबदों। बेनो बि गेदेमानि जिउ खुंनाय गिबि लामा जानायसै। गोबां लिरगिरिफोरनि खन्थाइ, रायथाइ, सल’, सुंद’ सल’, सल’मा, फावथाइफोरनि रेबसनलाइखौ फरायनानै गोदान मुलुगनि गियान लैथोआव गोजोमनो मोननानै गावखौ खाफाल गोनां होननानै साननायसै। बिदि हाबा मावफुनाय बुब्लियाव बि गेदेमाआ कक्राझार एन.एल. पाब्लिकेसननि बिगुमा काली प्रसाद शर्मा गेदेमाखौ लोगो मोनदोंमोन। बि गेदेमाखौ लोगो मोननायनि उनाव रुपनारायण मोसाहारी जिउ बिथुना दिंग्रायलांदोंमोन।